
SZAKMAI BESZÁMOLÓ
A GÖDÖLLŐI SZIMFONIKUS ZENEKAR ALAPÍTVÁNY
2017. ÉVI TEVÉKENYSÉGÉRŐL
A Gödöllői Szimfonikus Zenekar Alapítvány a szimfonikus zenekar működtetésére és Gödöllő komolyzenei életének szolgálatára jött létre. Ezt a tevékenységet évek óta egyre magasabb színvonalon és egyre tágabb körben végzi.
A város komolyzenei koncertjeinek jelentős részét, az előző évekhez hasonlóan 2017-ben is a Gödöllői Szimfonikus Zenekar szolgáltatta gyermek, ifjúsági és felnőtt bérleti hangversenyek formájában. A gyermekeknek szóló programokat Gödöllő mellett, a régió 9 településén is bemutatta a zenekar. Nagyszabású hangversenyek hangzottak el a Királyi Kastélyban is az alapítvány szervezésében. Az alapítvány végzi a zenei rendezvények programtervezését, a közönségszervező tevékenységet, a kommunikációs anyagok elkészíttetését, terjesztését, a zenekar működtetésének feladatai mellett. 

A Gödöllői Szimfonikus Zenekar a 7/2009. (III.4.) OKM rendelet alapján, ESZ/057. nyilvántartási számon, az Előadó-művészeti Iroda által II. kategóriába sorolt zenekar. Munkáját a nyilvántartás követelményeinek megfelelően végzi. A regisztráció alapján nyújt be pályázatot az Emberi Erőforrások Minisztériumához, a hivatásos előadó-művészeti szervezetek számára nyújtandó működési támogatásra. A regisztráció a feltétele a társasági adókedvezményre jogosító (TAO) támogatásnak is.

A Gödöllői Szimfonikus Zenekar Alapítvány működését Gödöllő Város Önkormányzata „Közszolgálati megállapodás” alapján támogatja.

A zenekar átlaglétszáma: 58 fő 
Teljesített hangversenyek száma az év folyamán: 49
Fizetőnézők száma 2017-ben: 9 739 fő, jótékonysági hangversenyeken és egyéb ingyenes rendezvényeken résztvevők becsült száma: 2320 fő, összesen: 12 059 fő.
A Gödöllői Szimfonikus Zenekar Alapítvány 2017-ben összesen 49 hangversenyt rendezett. Ebből 36 nagyzenekari hangverseny, illetve oratórium est, 13 kamarazenei program volt. A hangversenyeken 8 alkalommal működött közre kórus. A 28 ifjúsági hangverseny programjával Gödöllő mellett, a térség 8 településén koncertezett a zenekar.
4 koncert volt Budapesten, ebből 3 a Liszt Ferenc Zeneművészeti Egyetemen, egy a Pozsonyi úti Református templomban, 3 külföldön, Gödöllő testvérvárosaiban, Brandys nad Labemben, Beregszászon és Laxenburgban.
A gödöllői hangversenyek helyszíne 9 alkalommal a Művészetek Háza színházterme, 9 alkalommal a Királyi Kastély Lovardája, egyszer a Barokk Színház volt. 
A Múzeumok Éjszakáján a Levendula Galériában, két alkalommal a Szentháromság templomban, két alkalommal a Damjanich Általános Iskolában egyszer az Evangélikus templomban rendezett hangversenyt az alapítvány.
Örvendetesen alakulnak a zenekar nemzetközi kapcsolatai. Az élvonalbeli magyar művészek mellett 5 külföldről érkezett művész és egy kamaraegyüttes lépett fel 2017-ben a zenekar koncertjein, emellett 3 európai országban koncertezett az együttes.

Az év folyamán két külföldi karmester, Toshifumi Kanai japán és Horváth József, a Kolozsvári Opera karmestere vezényelte a zenekart. Két japán zongoraművész Miyuji Kaneko és Hirotaka Mitani, egy Bécsben élő gordonkaművész Jávorkai Ádám és egy osztrák kamaraegyüttes, a LA CLÉLIA barokk együttes lépett fel az alapítvány koncertjein. 
Az oratóriumestek vendégkórusai között Magyarország három kiváló együttese, az A:N:S Chorus, a NEMZETI ÉNEKKAR és a Nyíregyházi CANTEMUS KÓRUS énekelt a zenekar koncertjein. A fellépő énekes szólisták az ország élvonalbeli művészei voltak, a műsorban pedig olyan nagyszabású remekművek hangzottak el, mint, J. S. Bach: János passió, Verdi: Requiem, Kodály Zoltán: Budavári Te Deum.
A zenekar hagyománnyá vált rendezvényeit egyre nagyobb érdeklődés kíséri. Az ÉVKÖSZÖNTŐ KONCERTBŐL, melynek sztárvendége 2017. januárban a TALAMBA ÜTŐEGYÜTTES volt, 3 teltházas előadást tartottunk, a közönség érdeklődése miatt.
A „REMEKMŰVEK GÖDÖLLŐN” bérletsorozat hangversenyeit is komoly érdeklődés övezte. A kibővített színházteremben gyakran a pótszékek is megteltek. A novemberi hangverseny – 500 éves a REFORMÁCIÓ – műsorát Budapesten is előadták az együttesek.
A kastélykoncertek közül legnépszerűbb a GödöllŐSZ Fesztivál nyitókoncertje és az ADVENTI hangverseny, amely mindig tartogat különlegességet és Budapestről, sőt távolabbról is vonz közönséget. 

2017-ben, a Liszt Fesztivál záró koncertjét a kiváló japán-magyar zongoraművész, MIYUJI KANEKO Liszt és Csajkovszkij műsorral, valamint magyar nyelvű élvezetes műsorvezetésével tette felejthetetlenné.
Különleges élményt jelentett a BAROKK SZÍNHÁZBAN megtartott osztrák együttes, a LA CLÉLIA barokk quartett kora-barokk művekből szerkesztett, rendkívüli művészi igényességgel előadott műsora.
Hagyománnyá vált az ARS SACRA FESZTIVÁLON történő közreműködés Gödöllő templomaiban, amely 2017-ben 3 hangversenyt jelentett, ebből kettő KODÁLY ZOLTÁN emléke előtt tisztelgett.
Nagy megtiszteltetés volt, hogy a KÓTA, az ország kórusai számára rendezett KODÁLY ZOLTÁN ÜNNEPI HANGVERSENYRE, a Liszt Ferenc Zeneművészeti Egyetem Nagytermébe a Gödöllői Szimfonikus Zenekart hívta meg vendégfellépőként.
A külföldi meghívások és a budapesti meghívások mellett, egyre tágabb körben népszerűek az alapítvány által szervezett IFJÚSÁGI HANGVERSENYEK. 
A MESÉLŐ MUZSIKA sorozat hangversenyeinek előadására 18 alkalommal került sor a térség településein. (Erdőkertes, Isaszeg, Kistarcsa, Kerepes, Mogyoród, Pécel, Szada, Veresegyház.) 
Az együttes vezető karmestere és művészeti vezetője Horváth Gábor, aki mint a Liszt Ferenc Zeneművészeti Egyetem adjunktusa és a Szent István Király Zenei Szakgimnázium tanára, az igényes karmesteri tevékenység mellett rendkívül vonzóan és komoly szakmai tudással vezeti mind az ifjúsági, mind a felnőtt hangversenyek műsorát. A zenekar szakmai munkájának egyre igényesebbé tétele mellet, nagyon sokat tesz a zeneszerető közönség „meghódításáért”, az értékes zenére nyitott hallgatók megnyeréséért. 

A zenekar állandó koncertmestere Juniki Spartakus hegedűművész a Concerto Budapest és a Weiner-Szász Kamaraszimfonikus Zenekarnál szerzett koncertmesteri tapasztalatokat, de hegedűművészként is rendszeresen fellép a zenekarral, játszik kamaraegyüttesekben és szólistaként is élvezhettük játékát ebben az évben is.

A zenekar szakmai programjait a művészeti vezető és a zenekar tagjaiból álló MŰVÉSZETI TANÁCS tervezi rövid – évadra szóló – és hosszú távú időszakokra. 
A szakmai igényesség mellett a közönség megnyerése és „értékekre nevelése” az irányadó szempont a tervezésnél. 

A szakmai szempontok – értékközvetítés, értékteremtés – szem előtt tartásával évről évre egyeztetjük a programterveket, a zenekart közszolgálati megállapodás alapján támogató városi elvárásokkal. Így alakultak ki azok a hagyományos koncertek, amelyekkel a város közművelődési koncepciójához kapcsolódva fontos feladatok várnak az együttesre.

Minden korosztálynak, de elsősorban a felnőtteknek szóló „Remekművek Gödöllőn” bérlet, évadonként 4 előadás, a Művészetek Háza Gödöllő színháztermében. 

A bérlet programkínálata felöleli a különböző zenetörténeti korszakok mesterműveit, a barokk kortól a kortárs zenéig. A céltudatosan tervezett műsorpolitikájában helyet kapnak a magyar és az egyetemes zenetörténet fontos alkotásai, ősbemutatók és ritkán hallható, különleges zenekari művek is.

Az alapítvány céljai között első helyen áll az ifjúság zenei nevelése, ifjúsági hangversenyek rendezése. Célunk, hogy az ifjúság minden korosztályához eljussanak a zeneirodalom mesterművei és a zenét szerető, értő ifjúság, igényes koncerthallgató felnőtté váljon. Fontosnak tartjuk, hogy az ifjúsági programokban a korosztály érdeklődésének megfelelő művek hangozzanak el, lehetőleg interaktív módon, a közönség bevonásával és iskolákban történt előkészítéssel. 

A zenekar tudatos társulatépítésével mára elérte, hogy tagjainak 75%-a állandó tagnak mondható. A koncerteket látogató közönség nagy része rendszeres hangversenyhallgató! Mind a bérletes, mind a kastélykoncerteknek kialakult a törzsközönsége. Az éves nézőszám jóval meghaladja a tízezer főt. 
Működési feltételek:
Gödöllőn a város kulturális feladatait ellátó Művészetek Háza számára, a közművelődési megállapodásban előírt komolyzenei koncerteket, gyermek, ifjúsági és felnőtt bérleti előadások rendezésével, 90%-ban Gödöllői Szimfonikus Zenekar Alapítvány szolgáltatja. Az adminisztrációs és a szakmai előkészítő munkát, a programtervezést, menedzselési, pályázatírói és közönségszervező tevékenységet, a feladatokhoz szükséges források megszerzését a zenekar alapítványát támogatva önkéntesként végzi a kuratórium 2 vezető tisztségviselője. Éves szinten 10-12 pályázat megírása szükséges a zenekar szakmai munkájának szinten tartásához.
A programok népszerűsítéséhez szükséges kommunikációs anyag elkészítésétől, terjesztésétől, a helyiségek koncertekre és próbákra történő berendezésén át, a médiakapcsolatok éltetéséig, az összes feladatot az alapítvány „negyedállásnyi” munkaidőben foglalkoztatott zenekari titkárai, a kuratórium vezető tisztségviselői és egy kulturális közhasznú dolgozó végzi. A pénzügyi szolgáltatást gazdasági ügyintéző és könyvelő végzi, vállalkozói szerződéssel. 
Komoly előrelépést jelent, hogy 2017 szeptembertől az alapítvány irodahelyiséget kapott a Művészetek Házában, melyet a Cimbalibanddel megosztva használhat.
A zenekar szakmai munkáját a művészeti vezető és a zenekar tagjaiból alakult Művészeti Tanács irányítja, a koncertek és próbák operatív munkáit zenekari titkár szervezi. 
Az együttes tagjai a zenekarnál rendszeresen dolgozó művészdiplomás zenészek, akiket az alapítvány vállalkozói szerződéssel, vagy egyszerűsített foglalkoztatással bíz meg egy-egy produkcióra. A zenekar az év minden hónapjában készül új műsorral. A próbák az előadandó művektől függően, előre megtervezett próbaszámmal és zenekari létszámmal szerveződnék. Az előadói díjak a programokra megállapított szolgálatszám alapján, a felkészülés próbadíjait és a koncertek fellépti díját foglalják magukba. 
Az alapítvány költségeinek 70-75%-át a koncertek előadói díjai jelentik, 25-30%át a koncertekhez kapcsolódó egyéb költség (szállítás, nyomdaköltség, bérleti díjak, szerzői jogdíjak, kottakölcsönzés stb.) és működési költségek (gazdasági ügyintéző, könyvelő, zenekari titkárok díjazása, posta, telefon, bank, fénymásoló kölcsönzés stb.)

A zenekar alapítványa a PR tevékenységét a zenekari titkárok, kulturális közhasznú dolgozó és a kuratóriumi elnökhelyettes segítségével végzi. A város SZOLGÁLAT című hetilapja és web oldala rendszeresen közli a koncertek szórólapját, megjelenik a zenekar fellépéseinek méltatása, a hangversenyekről készült fotó. 
A zenekar honlapján a koncertek plakátjai mellett fotótár mutatja be a hangversenyeket, facebook oldalán a hangversenyek meghirdetése egyre gyakrabban történik hangzó anyaggal, videó felvétellel.

Komoly előrelépést jelent a StreemArt TV-vel kialakított jó kapcsolat. A StreemArt TV 2016. októbertől minden nagyzenekari koncertről felvételt készít, amelyeket webcasting műsorszórással rendszeresen sugároz.


       Kecskés József



                       Ferenczi Anna

Gödöllő, 2018. április 17.
A GÖDÖLLŐI SZIMFONIKUS ZENEKAR 

2017-BEN MEGTARTOTT HANGVERSENYEI

2017. január 7. 8. szombat – 19 óra, vasárnap – 15.30 és 19 óra - ÉVKÖSZÖNTŐ koncert

Helyszín: Gödöllői Királyi Kastély – Lovarda

Műsor: J. Williams: STAR WARS

Main Title – Birodalmi induló, Anakin téma, Across the Stars 

H. Shore: Gyűrűk ura-szvit, Grünwald László: Rio-szvit 
J. Williams: Indiana Jones - Raider March,               

Kocsák T.: Hófehérke és a hét törpe-szvit, G. Gershwin: Rhapsody in blue 

Szitha Miklós-Talamba: Ibéria, M. Ravel: Bolero 
Sztárvendég: Talamba Ütőegyüttes
Vezényel: Horváth Gábor
2017. február 6. hétfő, 7. kedd, 8. szerda, 9. csütörtök – 9, 11, 14 óra – MESÉLŐ MUZSIKA Az ifjúsági hangversenyek műsora: SAINT-SAËNS: AZ ÁLLATOK FARSANGJA
Előadók: Gödöllői Szimfonikus Zenekar, közreműködik a Damjanich Általános Iskola Besnyői botorkálók tánccsoportja, művészeti vezető: Benedek Krisztina

Vezényel és a műsort ismerteti: Horváth Gábor

Helyszínek: Isaszeg - Klapka György Általános Iskola, Mogyoród - Szent László Ált. Iskola, Kistarcsa - Csigaház – Művelődési Ház, Kerepes - Széchenyi István Általános Iskola, Gödöllő - Damjanich János Általános Iskola, Gödöllő - Művészetek Háza Színházterem, Veresegyház - Váci Mihály Művelődési Ház 2 előadás, Szada - Székely Bertalan Művelődési Ház 
2017. február 25. szombat 19 óra – REMEKMŰVEK GÖDÖLLŐN 
Helyszín: Gödöllő - Művészetek Háza Színházterem
Műsor: Dvorák: h-moll gordonkaverseny – Szólista: Jávorkai Ádám
Rimszkij-Korszakov: Seherezádé – Szólista: Juniki Spartakus
Vezényel: Horváth Gábor
2017. március 25. szombat 19 óra – REMEKMŰVEK GÖDÖLLŐN 
Helyszín: Gödöllő - Művészetek Háza Színházterem
Műsor: BACH: János passió

Evangélista: Kéringer László

Jézus: Najbauer Lóránt

A:N:S Chorus: Barabás Annamária, Széll Cecília, Bárány Péter, Patay Péter

Kálmán László, Komáromi Márton, Hámori Szabolcs, Benkő Pál

Vezényel: Bali János – Liszt díjas
2017. április 5. szerda 19 óra – SÁPI VIKTOR – diplomakoncertje
Helyszín: Budapest, Liszt Ferenc Zeneművészeti Egyetem, Solti György terem
Antonio Vivaldi: a-moll concerto Op. 3. Nr. 6.
Beischer-Matyó Tamás: Három és fél – keringő vonószenekarra

Valery Strukow: Concerto for Tuba and Orchestra
Szólista: Sápi Viktor – tuba, vezényel: Horváth Gábor
2017. április 11. kedd 14 óra – ZENEI UTAZÁS— Ifjúsági hangverseny
Helyszín: Művészetek Háza Gödöllő – színházterem
Műsor: MENDELSSOHN: IV. A-dúr „OLASZ” SZIMFÓNIA, op. 90.

A műsort ismerteti és vezényel: Horváth Gábor
2017. április 24. hétfő, 25. kedd 9 és 11 óra – MESÉLŐ MUZSIKA– Ifjúsági hangverseny
TÁNCOK ÉS KARAKTERDARABOK A RENESZÁNSZTÓL NAPJAINKIG
Helyszínek: Isaszeg - Klapka György Általános Iskola 9 óra

Mogyoród - Szent László Általános Iskola 11 ó, Kistarcsa - Csigaház – Művelődési Ház 9 ó

Kerepes - Széchenyi István Általános Iskola 11 óra

Műsor: Jean - Joseph Mouret: Rondeau, Tielman Susato: Suite

Giles Farnaby: Toys, Dreams, Dances, Dvorak: Humoresque, Claude Debussy: Kis néger

Farkas Ferenc: Régi magyar táncok, Hidas Frigyes: Kvintett

Előadók: RÉZFÚVÓS EGYÜTTES — Botrágyi Károly – trombita, Somodi Károly – trombita, Jámbor András – kürt, Ella Attila – harsona, Sápi Viktor - tuba

2017. április 26. szerda 14 óra - MESÉLŐ MUZSIKA— Ifjúsági hangverseny
Helyszín: Művészetek Háza Gödöllő Színházterem
ÁLLATI JÓ ZENÉK! 
Műsor: Rameau: A madarak párbeszéde, Schubert: A pisztráng, Mendelssohn: Vadászdal, Saint-Saens: A hattyú, Bartók: Medvetánc, Ibert: A kis fehér csacsi, Honegger: Kecsketánc, Rachmaninov: a-moll etűd (Piroska és a farkas)
Előadók: Csőke Flóra, Magyar Valentin, Puskás Máté, Rozsonits Ildikó, Sturcz Valentina – a Liszt Ferenc Zeneművészeti Egyetem előkészítő osztályának növendékei

A műsort vezeti: Eckhardt Gábor Liszt díjas zongoraművész

2017. április 29. szombat – HIROTAKA MITANI japán zongorista diplomakoncertje
Helyszín: Budapest, Liszt Ferenc Zeneművészeti Egyetem
Chopin: f-moll zongoraverseny

Vezényel: TOSHIFUMI KANAI
2017. május  27. – TESTVÉRVÁROSI HANGVERSENY
Helyszín: Brandys nad Labem – Stará Boleslav – Kastély
Rossini: Olasz nő Algírban (nyitány)

Mozart: A-dúr klarinétverseny – Szólista: BARTEK ZSOLT klarinétművész
Mendelssohn: IV. "olasz" szimfónia. Vezényel: HORVÁTH GÁBOR
2017. június 9. péntek 19 óra – KORONÁZÁSI HÉTVÉGE

Tematikus év programja: „Bölcsőtől a koronáig, Gödöllő a királyné városa”

Helyszín: Gödöllői Királyi Kastély – Lovarda
LISZT: KORONÁZÁSI MISE

Előadók: Gödöllői Szimfonikus Zenekar, Baptista Központi Énekkar – karigazgató: Oláh Gábor, Gödöllői Városi Vegyeskar – karigazgató: Pechan Kornél 

Szólisták: Fodor Beatrix – szoprán,   Wiedemann Bernadett – alt,   Balczó Péter – tenor,  Jekl László – basszus. Vezényel: Horváth Gábor

2017. június 24 – MÚZEUMOK ÉJSZAKÁJA – Kamaraegyüttes – Levendula Galéria
2017. augusztus 6. vasárnap 19 óra – "LA CLELIA" barokk együttes, (Ausztria) koncertje 
Helyszín: Gödöllői Királyi Kastély, BAROKK SZÍNHÁZ
Műsor: Andrea Falconiero: Battallia de Barabaso yerno de Satanas, Francesco Turini: Sonata seconda, Georg Philipp Telemann: C-dúr triószonáta, Ferdinand Tobias Richter: Partita IV. Andrea Falconiero: Passacalle – Ciaccona. Johann Joseph Fux: Partita K 331, Dario Castello: Sonata quarta, Marco Uccellini: Sonata decima terza, Henry Purcell: Three parts upon a Ground, Jean-Baptiste Barrière: h-moll szonáta, Georg Philipp Telemann: Kánonszonáta Nr.1, Antonio Vivaldi: La Follia RV 63.
"LA CLELIA" együttes: Szalay Borka, Lydia Graber – furulyák (korabarokk/barokk), Gabriel Hasenburger – barokk cselló, Dmitry Bondarenko – csembaló.  

2017. szeptember 8. péntek 19 óra – GödöllŐsz FESZTIVÁL NYITÓKONCERTJE
Tematikus év programja: „Bölcsőtől a koronáig, Gödöllő a királyné városa”

Helyszín: Gödöllői Királyi Kastély Lovarda

VERDI: REQUIEM

Előadók: Gödöllői Szimfonikus Zenekar, NEMZETI ÉNEKKAR karigazgató: Somos Csaba, szólisták: Miksch Adrienn – szoprán, Schöck Atala – alt, Balczó Péter – tenor, Cser Krisztián – basszus, vezényel: Horváth Gábor
AZ ARS SACRA FESZTIVÁL PROGRAMJAI

2017. szeptember 16. szombat 19 óra

Helyszín: EVANGÉLIKUS TEMPLOM, GÖDÖLLŐ

GYÖKEREK ÉS ÁGAK – KODÁLY ZOLTÁN EMLÉKHANGVERSENY

Műsoron: Palestrina, Marenzio, Bach, Brahms, Rheinberger, Kodály Zoltán, Bárdos Lajos, Gárdonyi Zoltán, Szőnyi Erzsébet, Doráti Antal művek és Kodály tanítványainak megemlékezései

Előadók: ÚJ ADVENT KÓRUSTÁRSASÁG
2017. szeptember 17. vasárnap 19.15 óra
Helyszín: SZENTHÁROMSÁG TEMPLOM, GÖDÖLLŐ

Műsor: Kodály Zoltán: Organoedia ad Missam Lectam (Csendes Mise)

Kodály Zoltán: Epigrammák (részletek), Kodály Zoltán: Pange Lingua

Előadó: ÁCS DÁVID LÁSZLÓ orgona
Közreműködnek: Ács Ádám József – klarinét, Juniki Anna - szoprán
Németh Zsuzsa – alt, Försönits András – tenor, Tóth Pál Mátyás - basszus
2017. szeptember 23. szombat 17 óra – Kodály és a népzene – Jótékonysági hangverseny Helyszín: Beregszász – II. Rákóczi Ferenc Kárpátaljai Magyar Főiskola Esztergom terme
Műsor: Kodály: Magyar rondó – Gödöllői Szimfonikus Zenekar

Kapcsolat a népzenével: Benedek Krisztina – ének, Pertis Szabolcs – furulyák, kecskeduda
(Erdélyi táncok - Duda, Medvetánc, Máramarosi tánc, Mese -Ludasim, pajtásim, Dudanóta, Bánkódás, Rutén kolomejka, Magyar rondó- Erdő, erdő)
Kodály: Lírikus románc - Asztalos Dorottya cselló, Kodály: Epigrammák - Albert Júlia hegedű, Kodály: Este a tábortűznél
Kovács Béla: Hommage á Zoltán Kodály - Bartek Zsolt klarinét, 
Bartók: Duók (Máramarosi tánc, Mese, Szól a duda, Bánkódás, Rutén kolomejka) – Dezső Piroska és Bordás Eszter 
Kapcsolat a népzenével: Benedek Krisztina – ének, Pertis Szabolcs – furulyák, kecskeduda

Bartók: Erdélyi táncok – Gödöllői Szimfonikus Zenekar 

Vezényel: Dénes-Worowski Marcell

2017. szeptember 24. vasárnap – ARS SCRA koncert – 

Előadók: Tóth Rita orgona, Juniki Spartakus hegedű, Juniki Anna ének

Helyszín: Szentháromság templom, Gödöllő

Műsor: J. S. Bach: g-moll szólószonáta BWV 1001.

J. S. Bach: Ah Gott Ich bin vergnügt in meinem Leiden – ária a BWV 58. kantátából

Händel: D-dúr szonáta hegedűre continuóval, Händel: Xerxes – Largo, 

Bach Magnificat – Quia respexit, J. Rheinberger op.166. Suite: Preludium és Canzone, Boelmann: Gótikus szvit 

2017. szeptember 26. – KODÁLY ÉS A NÉPZENE – ifjúsági hangverseny

Helyszínek: Pécel, Petőfi Általános Iskola, Szent Erzsébet Katolikus Iskola
Műsor: Kodály művek, Bartók: Duók és kapcsolatuk a népzenével: Benedek Krisztina – ének, Pertis Szabolcs – furulyák, kecskeduda, Dezső Piroska és Bordás Eszter - hegedű

2017. október 10. kedd 19.30 óra – „Ah, hol vagy magyarok tündöklő csillaga?” – Korok üzenete Kodály Zoltán kórusműveiben – A  KÓTA ÜNNEPI KODÁLY MŰSORA

Helyszín: Budapest, Liszt Ferenc Zeneművészeti Egyetem, Nagyterem 
Műsor: Kodály Zoltán: Vértanúk sírján

Közreműködik a Nyíregyházi Cantemus Vegyeskar (karigazgató: Szabó Soma) és a Prelude Kórus (karigazgató: Kabdebó Sándor)

Vezényel: Horváth Gábor

2017. október 22. vasárnap 19 óra – LISZT és CSAJKOVSZKIJ – KANEKO MIYUJI japán zongoraművész és a Gödöllői Szimfonikus Zenekar hangversenye

Helyszín: Gödöllői Királyi Kastély Lovarda

Műsor: LISZT:  La Campanella
Consolation No. 3. (Desz-dúr), Le mal du pays - Honvágy (Zarándokévek)
Schumann-Liszt: Widmung, Spanyol rapszódia
Csajkovszkij: b-moll zongoraverseny
Vezényel: Horváth Gábor
2017. október 26. – TESTVÉRVÁROSI JUBILEUMI KONCERT

Helyszín: Laxenburg Kastély

Műsor: Mozart: Kis éji zene – I. tétel, Brahms: I, V, VI. magyar tánc

Erkel: Hunyadi László – Palotás, Strauss: Anna-polka
, 
J. Strauss: Die Friedensboten-keringő, Monti: Csárdás, 
Osztrák himnusz

Vezényel: Horváth Gábor
2017. október 27. péntek – 19 óra – "500 ÉVES A REFORMÁCIÓ"- jubileumi koncert
Helyszín: BUDAPEST, Pozsonyi úti Református templom 

2017. október 28. szombat – 19 óra – "500 ÉVES A REFORMÁCIÓ"- jubileumi koncert Helyszín: Művészetek Háza Gödöllő Színházterem – REMEKMŰVEK GÖDÖLLŐN 
Műsor: Mendelssohn: Athalia-nyitány, Mendelssohn: 95. zsoltár

Mendelssohn: V.” Reformáció” szimfónia – 4. tétel, Mendelssohn: 42. zsoltár

Előadók: Gödöllői Szimfonikus Zenekar, Baptista Központi Énekkar – karigazgató: Oláh Gábor, Gödöllői Városi Vegyeskar – karigazgató: Pechan Kornél 
Szólisták: Sáfár Orsolya, Huszár Anita, Pivarcsi Gábor
Vezényel: HORVÁTH JÓZSEF a KOLOZSVÁRI MAGYAR OPERA karmestere
2017. november 14. kedd 12 és 14 óra – ZENEI UTAZÁS ​— Ifjúsági hangverseny

Helyszín: Művészetek Háza Gödöllő Színházterem
Műsor: KODÁLY: HÁRY JÁNOS – SZVIT – részletek
Közreműködik: Bartek Zsolt szaxofon, Unger Balázs cimbalom, Kárpáti Attila bariton

Vezényel: Horváth Gábor
2017. november 22. szerda 11. 30 és 14 óra – MESÉLŐ MUZSIKA

Helyszín: Damjanich Általános Iskola és Művészetek Háza Gödöllő, színházterem

Műsor: BALOGH SÁNDOR-LUKÁCSHÁZI GYŐZŐ: ERDEI VÍGASSÁGOK - mesés zenejáték – Kacor király, A három kismalac
Mesélő: Lukácsházi Győző, vezényel: BALOGH SÁNDOR

További helyszínek: Kerepes – Széchenyi István Általános Iskola, november 22. sz. 11 óra 
Veresegyház – Váci Mihály Művelődési Ház, november 23. csütörtök 9 óra 
Kistarcsa - Csigaház – Művelődési Ház, november 23. csütörtök 11 és 12 óra 
Mogyoród – Szent László Ált. Iskola, november 24. péntek 9 óra 
Isaszeg – Klapka György Általános Iskola - november 24. péntek 11 óra 
2017. december 16. szombat 19 óra – Adventi koncert – KODÁLY Emlékhangverseny
Helyszín: Gödöllői Királyi Kastély – Lovarda
Műsor: a Cantemus Vegyeskar a cappella műsora
Kodály Zoltán: Szép könyörgés, Miserere, Jézus és a kufárok

Kodály: Budavári te Deum

Kodály: Fölszállott a páva - variációk egy magyar népdalra

Előadók: Nyíregyházi Cantemus Vegyeskar, Gödöllői Szimfonikus Zenekar,
Miksch Adrienn – szoprán, Schöck Atala – alt, Balczó Péter – tenor, Cser Krisztián – basszus, karmesterek: Szabó Soma és Horváth Gábor
Gödöllő, 2018. január 29.

                                           Kecskés József 



Ferenczi Anna

